Burjassot inaugura la primera colònia protegida de gats en el Parc d’El Mirador
2025-07-24

Dilluns passat 19 de gener, va quedar inaugurada la primera colònia protegida de gats de Burjassot, reconeguda per l’Ajuntament de Burjassot. Una colònia, situada a l’entorn del Parc d’El Mirador (Avinguda Pi i Margall), que els seus felins habitants, a partir d’ara, gaudiran d’atencions i cures, malgrat ser gats i gates de carrer.

Es tracta d’una iniciativa que ha portat la Societat Protectora d’Animals de Burjassot (SPAB), amb el suport i col·laboració de l’Ajuntament de Burjassot, a través de la regidoria de Sanitat, dirigida per Olga Camps. En el parc, es va descobrir una placa que dóna nom a aquesta colònia de gats protegida, gràcies als centenars de persones voluntàries que amb les seues accions desinteressades fan més suportable la vida en el carrer dels gats i les gates que en ella habiten. “Amb aquest reconeixement a la colònia– ha destacat la regidora de Sanitat- pretenem que els felins gaudisquen de bones condicions de salubritat, siguen alimentats correctament i siguen controlats en matèria de natalitat i malalties”.

A partir d’ara, només voluntaris acreditats amb un carnet, podran alimentar als gats habitants de la colònia i únicament s’alimentaran de pinso. Així mateix, es complirà el Pla d’Esterilització felina aprovat per l’Ajuntament de Burjassot, amb el qual es pretén controlar la natalitat i evitar la superpoblació així com les vacunacions regulars dels gats que els protegiran de plagues o malalties.